送梵才吉上人歸天台
作者：梅堯臣
朝代：宋

paragraphs: 頃余遊鞏洛，值子入天台。
當時羣卿士，共羨出氛埃。
荏苒逾一紀，却向人間來。
問子何爲爾，言興般若臺。
雖將發愚闇，般若安在哉。
此教久已熾，增海非一杯。
我言亦爝火，豈使萬木灰。
蓋欲守中道，焉能力損裁。
子勿疑我言，遂以爲嫌猜。
忽聞携錫杖，思向石橋迴。
城霞與琪樹，璨璨助詩才。
嘉辭徧入口，幸足息巖隈。